‘Verkeersbeamptes’ kaap glo koeriertrokArgieffoto: memyselfaneye (Pixabay) Die Oos-Kaapse polisie is op soek na vier mans wat hulle vroeër vandag glo as verkeersbeamptes voorgedoen het en na bewering ŉ koeriervragmotor op die N2 buite Thornhill gekaap het. Sers. Majola Nkohli, woordvoerder van die polisie, sê die voorval het omstreeks 07:00 gebeur. Volgens die 35-jarige bestuurder van die vragmotor was hy en sy assistent van George na Port Elizabeth onderweg toe hulle deur verkeersbeamptes langs die snelweg voorgekeer is. Die beamptes, wat glo in volle uniform geklee was, het hulle opdrag gegee om langs die pad af te trek. “Die bestuurder sê die ‘beamptes’ het hom gevra vir sy bestuurderslisensie en dit het voorgekom asof hulle net ŉ roetine-nagaan van die vragmotor wil doen. Die volgende oomblik het een van die ‘verkeersbeamptes’ ŉ vuurwapen te voorskyn gebring en die bestuurder en sy assistent gedwing om uit die vragmotor te klim,” het Nkohli gesê. Die vragmotorbestuurder beweer hy en sy assistent is daarna in die “verkeersbeamptes” se Ford Ikon geboender en daar is met hulle na ŉ beboste gebied naby Motherwell gery. Daar is hulle glo met kabelbinders vasgebind voordat die kapers op die vlug geslaan het. Hulle beweer die voertuig het die kentekens van die provinsiale verkeersdienste op gehad. “Die slagoffers het na die naaste pad gestap waar ŉ verbygaande motoris hulle ŉ saamrygeleentheid na die Ikamvelihle-polisiestasie gegee het. Kort daarna is die koeriervragmotor verlate op die Rocklands-pad gevind met die agterdeur oop en ŉ paar bokse daarin,” sê Nkohli. “Dit is in dié stadium nie duidelik wat uit die vragmotor gesteel is nie. Die twee slagoffers se selfone en beursies is wel gesteel.” Enigiemand met inligting wat die polisie in hul ondersoek kan bystaan, word versoek om kol. Willie Mayi by 082 697 5914 of Stop Misdaad 08600 10111 te bel.